CELEX: 32017R0228
Language: el
Date: 2017-02-09 00:00:00
Title: Κανονισμός (ΕΕ) 2017/228 της Επιτροπής, της 9ης Φεβρουαρίου 2017, για την τροποποίηση του κανονισμού (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου όσον αφορά τα ονόματα και τους τομείς αρμοδιότητας των επιστημονικών ομάδων της Ευρωπαϊκής Αρχής για την Ασφάλεια των Τροφίμων (Κείμενο που παρουσιάζει ενδιαφέρον για τον ΕΟΧ )

10.2.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 35/10
            
         ΚΑΝΟΝΙΣΜΌΣ (ΕΕ) 2017/228 ΤΗΣ ΕΠΙΤΡΟΠΉΣ
   της 9ης Φεβρουαρίου 2017
   για την τροποποίηση του κανονισμού (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου όσον αφορά τα ονόματα και τους τομείς αρμοδιότητας των επιστημονικών ομάδων της Ευρωπαϊκής Αρχής για την Ασφάλεια των Τροφίμων
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφαλείας των τροφίμων (1), και ιδίως το άρθρο 28 παράγραφος 4 δεύτερο εδάφιο,
   Εκτιμώντας τα ακόλουθα:
   
               (1)
            
            
               Το άρθρο 28 του κανονισμού (ΕΚ) αριθ. 178/2002 προβλέπει τη σύσταση δέκα επιστημονικών ομάδων που θα είναι αρμόδιες για την παροχή επιστημονικών γνωμών στην Ευρωπαϊκή Αρχή για την Ασφάλεια των Τροφίμων («η Αρχή»), καθεμία στη σφαίρα της αρμοδιότητάς της. Οι εν λόγω ομάδες περιλαμβάνουν, μεταξύ άλλων: την ομάδα με θέμα τις πρόσθετες ύλες των τροφίμων και τις πηγές θρεπτικών συστατικών που προστίθενται στα τρόφιμα («ομάδα ANS»), την ομάδα με θέμα τα διαιτητικά προϊόντα, τη διατροφή και τις αλλεργίες (ομάδα «NDA») και την ομάδα με θέμα τα υλικά που βρίσκονται σε επαφή με τα τρόφιμα, καθώς και τα ένζυμα, τα αρτύματα και τα βοηθητικά μέσα επεξεργασίας («ομάδα CEF»).
            
         
               (2)
            
            
               Στις 3 Φεβρουαρίου 2016 η Αρχή υπέβαλε αίτηση στην Επιτροπή για τη μετονομασία των ομάδων ANS, NDA και CEF, προκειμένου να ληφθούν υπόψη αναμενόμενες αλλαγές στις τεχνικές και επιστημονικές εξελίξεις.
            
         
               (3)
            
            
               Οι τεχνικές και επιστημονικές αλλαγές επηρεάζουν κυρίως τον φόρτο εργασίας των ομάδων. Ειδικότερα, ο φόρτος εργασίας της ομάδας CEF αναμένεται να αυξηθεί κατά τα επόμενα έτη λόγω της ανάγκης για αξιολόγηση των εκκρεμών αιτήσεων για καταχώριση στον ενωσιακό κατάλογο με τα ένζυμα τροφίμων, σύμφωνα με τον κανονισμό (ΕΚ) αριθ. 1332/2008 του Ευρωπαϊκού Κοινοβουλίου και του Συμβουλίου (2). Ως εκ τούτου, η αξιολόγηση των αρωματικών υλών (αρτυμάτων), που έχει αναλάβει επί του παρόντος η ομάδα CEF, θα πρέπει να ανατεθεί στην ομάδα ANS.
            
         
               (4)
            
            
               Ωστόσο, για να μην υπερφορτωθεί η τρέχουσα ομάδα ANS, η αξιολόγηση των πηγών θρεπτικών συστατικών και άλλων ουσιών με επίδραση στη φυσιολογία του οργανισμού οι οποίες προστίθενται σε τρόφιμα θα πρέπει να ανατεθεί στην ομάδα NDA, δεδομένου ότι ο φόρτος εργασίας της είναι πιθανό να μειωθεί λόγω της οριστικοποίησης των διατροφικών τιμών αναφοράς και της μείωσης του αριθμού των αιτήσεων για καταχώριση στον κατάλογο των επιτρεπόμενων ισχυρισμών υγείας, σύμφωνα με τον κανονισμό (ΕΚ) αριθ. 1924/2006 του Ευρωπαϊκού Κοινοβουλίου και του Συμβουλίου (3). Τέτοια ανακατανομή είναι επίσης σύμφωνη με την εμπειρογνωμοσύνη της ομάδας NDA, καθώς ορισμένες ουσίες που χρησιμοποιούνται ως πηγές θρεπτικών συστατικών εμπίπτουν στην κατηγορία των νέων τροφίμων, που αξιολογούνται επί του παρόντος από την ομάδα NDA.
            
         
               (5)
            
            
               Ως εκ τούτου, με τον παρόντα κανονισμό, το όνομα των τριών οικείων ομάδων μεταβάλλεται ως εξής: η ομάδα ANS μετονομάζεται σε «ομάδα με θέμα τα πρόσθετα τροφίμων και τις αρωματικές ύλες», η ομάδα NDA μετονομάζεται σε «ομάδα με θέμα τη διατροφή, τα νέα τρόφιμα και τα αλλεργιογόνα τροφίμων» και η ομάδα CEF μετονομάζεται σε «ομάδα με θέμα τα υλικά σε επαφή με τρόφιμα, καθώς και τα ένζυμα και τα τεχνολογικά βοηθήματα».
            
         
               (6)
            
            
               Η τρέχουσα θητεία των μελών των ομάδων ANS και CEF θα λήξει στις 30 Ιουνίου 2017 και η τρέχουσα θητεία των μελών των υπόλοιπων οκτώ επιστημονικών ομάδων της Αρχής, συμπεριλαμβανομένης της ομάδας NDA, θα λήξει στις 30 Ιουνίου 2018. Προκειμένου να δοθεί αρκετός χρόνος για την αποτελεσματική οργάνωση των ομάδων από την Αρχή δυνάμει του άρθρου 28 παράγραφοι 5 και 9 του κανονισμού (ΕΚ) αριθ. 178/2002, ο παρών κανονισμός εφαρμόζεται από την 1η Ιουλίου 2018.
            
         
               (7)
            
            
               Συνεπώς, ο κανονισμός (ΕΚ) αριθ. 178/2002 θα πρέπει να τροποποιηθεί αναλόγως.
            
         
               (8)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Στο άρθρο 28 παράγραφος 4 του κανονισμού (ΕΚ) αριθ. 178/2002, το πρώτο εδάφιο τροποποιείται ως εξής:
   
               1)
            
            
               το στοιχείο α) αντικαθίσταται από το ακόλουθο κείμενο:
               
                           «α)
                        
                        
                           η ομάδα με θέμα τα πρόσθετα τροφίμων και τις αρωματικές ύλες,»·
                        
                     
         
               2)
            
            
               το στοιχείο ε) αντικαθίσταται από το ακόλουθο κείμενο:
               
                           «ε)
                        
                        
                           η ομάδα με θέμα τη διατροφή, τα νέα τρόφιμα και τα αλλεργιογόνα των τροφίμων»·
                        
                     
         
               3)
            
            
               το στοιχείο κ) αντικαθίσταται από το ακόλουθο κείμενο:
               
                           «κ)
                        
                        
                           η ομάδα με θέμα τα υλικά σε επαφή με τρόφιμα, καθώς και τα ένζυμα και τα τεχνολογικά βοηθήματα.».
                        
                     
         Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης και εφαρμόζεται από την 1η Ιουλίου 2018.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 9 Φεβρουαρίου 2017.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 31 της 1.2.2002, σ. 1.
   
      (2)  Κανονισμός (ΕΚ) αριθ. 1332/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για τα ένζυμα τροφίμων και την τροποποίηση της οδηγίας 83/417/ΕΟΚ του Συμβουλίου, του κανονισμού (ΕΚ) αριθ. 1493/1999 του Συμβουλίου, της οδηγίας 2000/13/ΕΚ, της οδηγίας 2001/112/ΕΚ του Συμβουλίου και του κανονισμού (ΕΚ) αριθ. 258/97 (ΕΕ L 354 της 31.12.2008, σ. 7).
   
      (3)  Κανονισμός (ΕΚ) αριθ. 1924/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, σχετικά με τους ισχυρισμούς επί θεμάτων διατροφής και υγείας που διατυπώνονται για τα τρόφιμα (ΕΕ L 404 της 30.12.2006, σ. 9).